KIRJALLINEN KYSYMYS E-1907/01

esittäjä(t): Giorgio Celli (Verts/ALE) komissiolle

(28. kesäkuuta 2001)

Aihe: Yhteisön merkittävänä pitämällä Pergusa-järven alueella Sisiliassa toteutettavat hankkeet

Ennan maakunnassa sijaitseva Pergusa-järvi on vesialue, joka kuuluu Italian hallituksen määrittelemien erityissuojelualueiden (ITA060002) luetteloon. Järvi on myös Sisilian alueen luonnonsuojelualue, josta on säädetty alueellisessa laissa 71/95 nro 8220 vesialueen ja sen kasvi- ja eläinlajien turvaamiseksi. Ennan maakunta, joka hallinnoi luonnonsuojelualuetta Sisilian alueen puolesta ja joka kuuluu samalla Consorzio Ente Autodromo Pergusa -yhtymään (ja on siis hallinnoija/hallinnoitava!), on hyväksynyt sellaisen putken rakentamisen, jolla aiotaan johtaa Nebrodi-vuorilla sijaitsevan Ancipa-järven vedet teko-ojaa pitkin Pergusa-järveen. Hankkeen toteuttaminen on jo aloitettu, mutta sille ei ole tehty ympäristövaikutusten arviointia, vaikka hankkeessa on kysymys herkän ekosysteemin muuttamisesta ja vaikka alueeseen liittyy huomattavia rajoitteita. Hankkeessa ei oteta huomioon altaan täyttymiseen tarvittavaa aikaa, jonka pituus biologista toipumista varten on laskettava tapauskohtaisesti vuosissa, sillä kyseessä ovat erittäin herkät ekosysteemit. Lisäksi hankkeessa ei anneta riittäviä takuita siitä, että jos allas täyttyy nopeasti, siitä ei aiheudu vakavia riskejä ja ettei tilanne vaaranna peruuttamattomasti alueen hydrobiologista ekosysteemiä. Hankkeen yhteydessä ei ole arvioitu varsinkaan järven rannoilla oleville lintujen pesille mahdollisesti koituvia vahinkoja, eikä myöskään rantojen kasvillisuudelle eikä erityiselle planktonkasvustolle ja purppuranpunaiselle rikkibakteerikasvustolle koituvia vahinkoja (minkä vuoksi erityinen veden punertumisilmiö saattaa hävitä). Italian Maailman Luonnon Säätiön Sisilian jaosto, joka on varta vasten Pergusa-järven suojelemiseksi perustettu paikalliskomitea, sekä sadat ihmiset, joiden joukossa on myös ulkomaalaisia, ovat järjestäytyneet estääkseen hankkeen toteuttamisen.

Voiko komissio ryhtyä toimiin yllä mainitun hankkeen toteuttamisen estämiseksi, ottaen huomioon, että hanke muuttaisi kyseisen alueen ekosysteemiä? Voiko komissio ottaa yhteyttä Sisilian alueen viranomaisiin, jotta kyseistä erityissuojelualuetta todella suojeltaisiin ja jotta julkiset laitokset eivät vaarantaisi kyseisen alueen tasapainoa, ja vaatia kyseessä olevan alueen hallinnoinnin siirtämistä pois Ennan maakunnalta? Onko komissio rahoittanut unionin varoilla Pergusa-järveen liittyviä hankkeita, ja jos on, mihin toimiin se aikoo ryhtyä, jottei Ennan maakunnan hallinto vaarantaisi kyseessä olevan alueen tasapainoa, vaan että se edistäisi sen suojelua?

Margot Wallströmin komission puolesta antama vastaus

(3. syyskuuta 2001)

Parlamentin jäsenen mainitsema hanke voisi kuulua tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(1) muuttamisesta annetun direktiivin 97/11/EY(2) liitteessä II lueteltujen hankkeiden luokkaan 10f [sisävesiväylän (muut kuin liitteessä I mainitut) rakentaminen sekä kanavointi- ja tulvasuojelurakenteet].

Direktiivissä säädetään seuraavaa (4 artiklan 2 kohta): Jollei direktiivin 2 artiklan 3 kohdassa säädetystä muuta johdu, jäsenvaltioiden on määriteltävä liitteessä II mainittujen hankkeiden osalta: a) tapauskohtaisesti selvittämällä tai b) jäsenvaltioiden asettamien raja-arvojen tai valintaperusteiden avulla arvioidaanko tämä hanke 5-10 artiklan mukaisesti. Jäsenvaltiot voivat päättää molempien a ja b kohdassa mainittujen menettelyjen soveltamisesta.

Parlamentin jäsenen mainitsema alue (Pergusa-järvi - IT060002) on luonnonvaraisten lintujen suojelusta annetun direktiivin 79/409/ETY(3) mukainen erityinen suojelualue. Luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY(4) mukaan kaikki erityisiin suojelualueisiin liittyvät suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Komissio ei ole tietoinen parlamentin jäsenen kuvaamasta tapauksesta ja ryhtyy tarvittaviin toimenpiteisiin kerätäkseen yksityiskohtaiset tiedot siitä ja varmistaakseen, että yhteisön oikeutta noudatetaan EY:n perustamissopimuksessa säädetyssä määräajassa.

EY:n perustamissopimuksen 211 artiklan mukaan turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten

sen nojalla antamia säännöksiä ja määräyksiä noudatetaan. EY:n perustamissopimuksen 226 artiklassa todetaan seuraavaa: Jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisön tuomioistuimen käsiteltäväksi. Komissiolla on harkinnanvarainen oikeus päättää, käynnistääkö se tällaisen menettelyn(5).

On syytä korostaa, että tuomioistuimen tuomioissa todetaan vain, onko kyseessä rikkominen. Tuomioistuin ei voi antaa määräyksiä hallintoelimille. Vain kansalliset tuomioistuimet voivat antaa hallintoelimille määräyksiä ja kumota kansallisen päätöksen.

Pergusa-järveä koskeva hanke ei ole saanut yhteisrahoitusta rakennerahastoista.

(1) EYVL L 175, 5.7.1985.

(2) EYVL L 73, 14.3.1997.

(3) EYVL L 103, 25.4.1979.

(4) EYVL L 206, 22.7.1992.

(5) Komission harkinnanvaraista oikeutta säätelevät painopisteet ja perusteet on lueteltu neljännessätoista vuosikertomuksessa yhteisön oikeuden soveltamisen valvonnasta - 1996 (EYVL C 332, 3.11.1997).